Er íslenski hesturinn sá eini í heiminum sem hefur tölt ? Íslenski hesturinn er ekki eini hesturinn í heiminum sem hefur tölt . Haustið 1998 for undirritaður ásamt Bjarna Eiríki Sigurðssyni til Nordnorsk Hestesenter í Troms með það í hugað að prófa hvort tölt fyndist í norðurnorska hestinum ( Nordland / Lyngen hest ) . Í Troms prófaði Bjarni níu norðurnorsk hross til að vita hvort þau gætu tölt . Aldrei hafði verið reynt að ná tölti úr þessum hrossum áður , en þau höfðu verið vanin við að vera riðið á brokki . Bjarni hafði þá einföldu aðferð að hann lagði á hvert hross fyrir sig , fór á bak og prófaði hvort hann gæti fengið hrossið til að tölta . Ekkert hrossanna var prófað nema einu sinni . Útkoman úr prófuninni var sú að af þessum níu hrossum gátu fimm tölt , en fjögur töltu ekki ( Stefán Aðalsteinsson og Bjarni E. Sigurðsson , 1998 ) . Það hefur komið fram í síðari rannsóknum á skyldleika hrossastofna í Noregi að Nordland / Lyngen hesturinn er allmikið skyldur íslenska hestinum og hugsanlega forfaðir hans frá því um landnám ( Gro Bjørnstad , 2001 ) . Nánar má lesa um það í svari sama höfundar við spurningunni Hvaðan er íslenski hesturinn uppruninn ? Knapinn Tommi og hesturinn Skörungur á tölti . Fleiri hestakyn eru talin geta tölt , eins og til dæmis Mongólski hesturinn , sem hefur ákveðna tegund af tölti ( saivar á mongólsku ) ( Bat Ochir BOLD 2003 ) . Tölt finnst líka í Pasofino hestinum í Suður-Ameríku og sennilega í mörgum fleiri hrossakynjum . En íslenski hesturinn er ef til vill betur þekktur fyrir sitt tölt en önnur hestakyn . Höfundi er ekki kunnugt um að Íslendingar hafi kannað tölt í erlendum hrossakynjum fyrir utan þessa takmörkuðu könnun okkar Bjarna Eiríks Sigurðssonar á norðurnorska hestinum sem minnst er á hér að ofan . Heimildir og mynd : Stefán Aðalsteinsson og Bjarni E. Sigurðsson 1998 . „ Er forfaðir íslenska hestsins fundinn ? “ Eiðfaxi ( 10 ) , 66 - 67 .